Znaty Budyski prawicar je za 8. měrc demonstraciju přećiwo Budyskej blogowarce Annalenje Schmidt přizjewił. Zastupjerjo Budyskeje měšćanskeje rady nětko namołwjeja, tomu samsny dźeń na měrliwe wašnje znapřećiwić.
Budyšin (SN/MWj). Planowanej prawicarskej demonstraciji 8. měrca w Budyšinje njeměli wobydlerjo sprjewineho města bjez znapřećiwjenja přihladować. To bě přezjedne měnjenje Budyskich měšćanskich radźićelow na jich wčerawšim posedźenju. W mjenje ewangelskeje a katolskeje wosady swj. Pětra radźićel Heiner Schleppers namołwješe, zo měli so měšćenjo a dalši tohorunja jutře za tydźeń we 18 hodź. na měrowym modlenju w tachantskej cyrkwi wobdźělić. Po tym chcedźa tam swěčki rozdźělić, z kotrymiž wobdźělnicy před cyrkej stupja. Na Mjasowych wikach ma potom k měrliwym rozmołwam dóńć.
szl_Latn szl_Latn